**Knut Ole Foss Møyen** (født 19. januar 1907 på Nordstrand i Aker, død 20. mars 1984 i Oslo) var en norsk motstandsmann og leder av Milorg under andre verdenskrig.

Tidlige år
----------

Møyen tok examen artium på Hegdehaugen skole, Oslo i 1927, ble cand. oecon. i 1930 ved Universitetet i Oslo. Han tok eksamen ved Oslo kommunale Handelsskole i 1931, senere reklameskole ved Oslo Børs 1931 og militære kurs. Han arbeidet som statistiker ved Lilleborg fabrikker i perioden 1932–1936 og som disponent i Kringkastingens programblad *Hallo-Hallo* 1936–1941.

Møyen var idrettsmann og oppnådde mange premier i blant annet friidrett og terrengløp. Gjennom idretten var han formann i Studentenes idrettsklubb og formann i Norske Studenters Idrettsforbund i årene 1939–1946. Han var videre styremedlem i Nordiska Akademiska Idrottskomitteen. I 1934 ble han nummer 3 i Birkebeinerrennet.

Møyen giftet seg i 1939 med Else-Marie «Lulle» Holmesland (1913–1994). De fikk to barn.

Krigsårene
----------

### Felttoget i Norge i 1940

I 1939 startet han Studentenes frivillige militæropplæring og var i kaptein Haakon Harlems skikompani, Sørkedalen kompani i Nordmarka i begynnelsen av 1940.

### I Milorg

Han organiserte motstandsarbeid blant studenter ved Universitetet i Oslo og gjenoppbygget og organiserte motstandsgruppene på Østlandet. Han ble sjef for Milorg og etablerte kontakt med regjeringen i London og norske agenter i Storbritannia.

Sommeren 1942 ble Milorg i Drammen rullet opp av Gestapo, etter Torbjørn Gützler Gulbrandsen hadde blitt arrestert og samarbeidet med Gestapo. Møyen og hans «ordonnans», Erling Lorentzen, ble nesten tatt, men Møyen klarte å flykte til Sverige og derfra videre til London. Da han gikk i dekning var det vel 20 000 mann i Milorg. Hans «skygge» og stedfortreder Jens Christian Hauge overtok da som leder.

### I Storbritannia

Møyen tjenestegjorde i Forsvarets Overkommando (FO VI) og fikk militær opplæring i England. Han var distriktspesialist i Forsvarets Overkommando, London 1942–1943 og hadde aktiv militærtjeneste i norske og britiske avdelinger 1943–1945. I 1944 ble han sluppet i fallskjerm over Norge og var distriktssjef for HS distr. 143, Vestoppland med Valdres 1945.

Senere liv
----------

Etter andre verdenskrig var han disponent i Splitkeinfabrikken og byråsjef i Handelsdepartementet/Direktorat for Økonomisk Forsvarsberedskap.

Knut Møyen skrev en omfattende avhandling om Djengis Khan: «Djengis Khan og Det mongolske verdensrike» i *Norsk Militært Tidsskrift* nr. 8, 9 og 10 1974

Utmerkelser
-----------

Møyen ble tildelt St. Olavsmedaljen med ekegren, Deltagermedaljen med rosett og King's Medal for Courage in the Cause of Freedom.

|  |  |  |  |
| --- | --- | --- | --- |
| Utmerkelser

|  |  |  |
| --- | --- | --- |
| St. Olavsmedaljen med ekegren | Deltakermedaljen med rosett | King's Medal for Courage in the Cause of Freedom |

 |

Videre fikk han Norske Studenters Idrettsforbunds hederstegn i gull og Sveriges Akademiska Idrottsforbunds hederstegn. Han ble også hedret med studentidrettsutmerkelsen «Kommandør av Den gyldne Morgenstjerne».

Minne
-----

En bauta til minne om Møyen ble i 1989 avduket av Kong Olav V. Bautaen er uført av billedhugger Nils Aas og står ved studenthytta i Nordmarka, Oslo.  
Et fjell, Møyenknatten, 1422 moh. i Dronning Mauds Land, Maudheimvidda i Antarktis er oppkalt etter ham.

Referanser
----------

1. 1 2 3 4   Norsk biografisk leksikon, nbl.snl.no, besøkt 22. oktober 2017[Hentet fra Wikidata]
2. ↑   www.begravdeioslo.no, besøkt 22. oktober 2017[Hentet fra Wikidata]
3. 1 2 3 4  Østlund, Jan Helge (1997). *Krigen på Ringerike*. [Hønefoss]: Kolltopp. ISBN 8299381010.
4. ↑  Hauge, Jens Chr. (1985). *Milorg under okkupasjonen 1940-1945*. Oslo: [J. C. Hauge].
5. ↑  Pryser, Tore (2010). *Svik og gråsoner*. Spartacus Forlag. s. 136–137.
6. ↑  Moland, Arnfinn (1991). *Milorg 1941-43: fremvekst, ledelse og organisasjon*. [Oslo]: Norges hjemmefrontmuseum. ISBN 8299102693.
7. ↑  *Krigskorset og St. Olavsmedaljen med ekegren*. Oslo: Grøndahl Dreyer. 1995. s. 202. ISBN 8250421906.

Litteratur
----------

* *Norsk biografisk leksikon*; bd 6
* Hefte ved avdukningen av minnesmerket over Knut Møyen f. 10.01.07- død 18.03.84, september 1989.
* Arnfinn Moland: *Gunnar Sønsteby. 24 kapitler i Kjakans liv*, Orion Forlag, Oslo 2004, ISBN 82-458-0668-4.
* Aftenposten, Lørdag morgen, 8. mai 1971, side 11.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Historisk befolkningsregister
 |

Portal: Andre verdenskrig